Аҫаба ерҙәрҙең ни рәүешле ҡуртымға (әлбиттә, хаҡ түләү шарты менән) бирелеүен элекке Өршәк-Мең һәм Ҡырҡөйлө-Мең олоҫтары миҫалында ҡарап китәйек. 1800 йылғы Генераль ыҙан бүлеү уларҙың 211,7 мең дисәтинә ерен асыҡлай. 1834 йылда ошо биләмәләрҙән 1378 аҫаба, 354 ебәрелмеш, 2722 мишәр, 333 урыҫ крәҫтиәне һәм 304 типтәр файҙаланған. Мишәрҙәр төйәкләнгән Имай-Ҡарамалы ауылы 1748 йылғы ер биләү тураһында килешеү нигеҙендә барлыҡҡа килә. Унда шул тирәләге Сәфәр, Арыҫлан, һәм Үрге Ҡарамалы ауылдарынан мишәрҙәр күсенә. 1920 йылғы иҫәп Имай-Ҡарамалыла 1,5 меңдән ашыу кешене теркәй!